**COSTUMUL ÎN STIL**

**CLASIC FRANCEZ**

**CONDIŢII DE DEZVOLTARE**

****

Louis le Vau, Castelul Versailles, secolul al XVII-lea

 Prosperă şi puternică, Franţa s-a impus lumii în a doua jumătate a secolului al XVll-lea şi prin cultura şi arta ei clasice.

**Cadrul artistic**

 Strădania către un ideal de rigoare şi claritate raţională exprimată în gândirea lui Descartes sau în picturile lui Poussin se regăsea în planurile construcţiilor, în structura faţadelor şi a interioarelor, ca şi în cea a grădinilor. Forme geometric regulate, simetrice, încadrau şi ordonau ornamentele **baroce** necesare pentru a ilustra măreţia Franţei şi splendoarea curţii monarhului absolut.

Impresionând prin dimensiunile monumentale (800 de metri faţada, 80 de metri sala oglinzilor) şi prin bogăţia materialelor, castelul de la Versailles, ansamblul cel mai reprezentativ al stilului **Ludovic al XIV-lea**, se înscria în viziunea clasică prin puritatea volumelor cubice, ritmul echilibrat al orizontalelor şi verticalelor (brâie, stâlpi, coloane) şi prin armonia ansamblului. În artele decorative, masivitatea volumelor se asocia cu graţia unor contururi uşor curbate, ca în dulapurile şi comodele din lemn de esenţe scumpe, cu aplice din bronz aurit, fotolii cu spătare supraînălţate şi tapiserii.

**Idealul de frumuseţe umană** era întrupat de figura maiestuoasă a monarhului absolut, chezăşie a cârmuirii înţelepte. Rolul de „căpetenie“ era semnalat nu de coroană (adăugată persoanei) ca în trecut, ci prin supradimensionarea capului cu peruca leonină. Comparat cu soarele sau cu zeul Marte şi considerându-se el însuşi primul actor pe scena istoriei, în faţa publicului regele uza de mijloace teatrale: perucă, tocuri, haine de efect, atitudini

studiate. În comparaţie cu bărbatul, femeia apărea mai puţin spectaculoasă, ca păuniţa pe lângă păun.

**CARACTERE GENERALE ALE COSTUMULUI**

Dacă nobilimea îşi etala privilegiile în bogăţia barocă a veşmintelor, burghezia, care juca un rol însemnat în administraţia statului, şi-a impus punctul de vedere în structura raţională a costumului, ca şi a întregii culturi. Mai cu seamă hainele bărbăteşti au evoluat către forme mai sobre şi mai confortabile, intrate chiar în ţinuta de curte. Sculptural, **supradimensionarea volumelor**, pentru a face persoana vizibil ă in spaţiile imense ale sălilor, era obţinută prin perucă, tocurile pantofilor, manşetele voluminoase, marcând gesturile largi – cu mâna eventual sprijinită de baston. Eleganţa liniilor uşor curbate ale siluetei era realizată prin croială.

Ca mijloace picturale se recurgea la o cromatică sonoră, în tonuri majore, dominată de **roşu şi aur,** veşmintele dobândind strălucire prin ţesăturile lucioase, cu mătase şi fir.

**Materialele** folosite erau variate: catifea, dantelă, galoane etc. combinate pentru a da un efect somptuos. După întemeierea manufacturilor franceze de dantele de la Alençon (la care colaborau creând modele Bonnart, pictori ca Le Brun sau Berain), dantelele au invadat tot cadrul vieţii curtene, împodobind din

belşug gulerele şi manşetele, dar înrâurind şi motivele ţesăturilor de mătase produse la Lyon şi apărând şi în decorul vaselor şi platourilor de ceramică de Rouen etc. După **1677**, exista şi un **jurnal de modă**, *Le Mercure gallant*.

**COSTUMUL NOBILIAR BǍRBǍTESC**

Noul stil s-a conturat mai ales după **1670,** odată cu instituirea uniformelor armatei naţionale permanente, când între costumul civil şi cel militar s-au stabilit interinfluenţe. Pe de-o parte ţinuta civilă a fost adaptată cerinţelor ostăşeşti, adăugându-i-se, ca semne distinctive ale armelor şi gradelor, *galoane şi nasturi* şi stabilindu-se culoarea stofei şi a dublurii, vizibilă la guler, manşete şi eventual la poalele întoarse ale hainei. Pe de altă parte, uniforma militară a înrâurit îmbrăcămintea civilă, atât în forma jachetei pe corp, lungă până la genunchi, cât şi în decorul ei alcătuit dintr-o mulţime de nasturi şi butoniere.

Pe cap, pe când **faţa era rasă**, abundenţa părului era sugerată de **peruca** enormă, din păr de om sau de cal, uneori mai lungă pe umărul stâng. În casă era înlocuită cu un turban sau cu boneta de noapte.

 **Pălăria** tare avea borul îndoit, formând **tricorn** şi era împodobită cu pană mică de struţ.

Pe trup, **cămaşa** era vizibilă la guler şi manşete, cu dantelă. Spre a nu fi acoperit de perucă, gulerul a fost masat în faţă, devenind jabou, încreţit vertical şi prins cu o fundă şi o bijuterie.

**Cravata** a apărut la sfârşitul secolului al XVII-lea, când panglica a fost doar înnodată simplu (numele provenind de la un regiment croat în serviciul francez, ai cărui ofiţeri, surprinşi în bătălia de la Steinkerque, n-au apucat să-şi facă fundele).

**Vesta**, care avea mâneci, era de aceeaşi formă şi lungime ca şi jacheta, fiind şi ea brodată. Jacheta era lungă până la genunchi, croită pe corp (numită juste-au-corps), cu mâneci tubulare şi manşete voluminoase, buzunare mari, ornamentată cu nasturi şi găici, şi cu şliţ la spate. Iarna nu era necesară altă haină. Jacheta brodată cu fir putea fi purtată doar cu permisiunea regelui (ŕ brevet).

În picioare, **ciorapii** erau traşi peste pantalonii care erau până la genunchi. Cizmuliţele până la glezne sau pantofii aveau limbă şi funde în aripi de moară şi tocuri late pătrate, tocurile roşii fiind un privilegiu al aristocraţiei.

**Bijuteriile** erau nasturi, broşe, inele etc., de preferinţă din diamante.

Ca **accesorii** se purtau mănuşi, manşon legat în talie cu panglică, baston.

**COSTUMUL NOBILIAR FEMININ**

Ţinuta de curte era ceremonioasă, solemnă, aristocratică – cu silueta alungită prin coafură, tocuri, trenă, dar fără a neglija farmecele feminine – dezvăluite prin decolteu şi mânecile trei sferturi.

Atitudinea obişnuită era uşor aplecată înainte, ca într-un început de plecăciune.

Pe cap, **părul** era ordonat în bucle, unele ridicate pe creştet, altele lungi, atârnând. O podoabă caracteristică era „fontange“ (iniţiată de favorita regelui, doamna de Fontanges care, la o vânătoare regală, şi-a prins părul cu o panglică),

un pliseu din pânză şi dantelă scrobită aşezat vertical pe creştet, prins de bonetă.

Pe trup, **cămaşa** se vedea mărginind decolteul, ca şi la manşete (engageantes). Talia, coborâtă, în unghi, era strânsă în corsajul şnuruit peste o scândurică triunghiulară învelită în ţesătură brodată. Decolteul mare era oval, mânecile până peste cot, fusta în două straturi, dedesubt „jupe“, deseori cu volane orizontale (falbalas), deasupra „manteau“ deschis în faţă, lăsând să se vadă „jupe“ sau ridicat bufant, accentuând şoldurile. Pentru ceremonii, se purta trenă. Uneori rochia avea un şorţ, de modă olandeză, dar numai ca podoabă, din broderii sau dantele.

Pe stradă, se îmbrăca **pelerina cu glugă.**

În picioare, **pantofii** aveau tocul ceva mai înalt.

**Accesoriile** erau cele masculine, gulerul şi manşonul de blană, mănuşile şi bastonul pentru plimbare, bijuteriile, mai numeroase, la fel de masive.

Costumul burghez imita forma celui curtean, dar era realizat din materiale mai solide şi în culori mai închise (stofe de lână brună sau neagră), fără podoabe. Caracterul funcţional al hainelor masculine, cu jacheta şi vesta groase, dar neapretate şi pantalonii moi ale costumului de curte proveneau de fapt din mediul burghez.

Costumul feminin, mai modest era cel al gospodinei, influenţat în detalii de modă.

**Costumul ţărănesc** păstra mai departe formele medievale, practice pentru muncă. În Caracterele lui La Bruyčre, ţăranii erau prezentaţi slabi, arşi de soare, locuind în bordeie, desculţi şi în zdrenţe.

COSTUMUL ŢǍRǍNESC BǍRBǍTESC

Pe cap, părul era tuns în şuviţe inegale, zbârlit, pălăria cu bor era vălurită de ploaie. Pe trup, cămaşa avea gulerul deschis peste haina din stofă aspră, cusută în casă, lungă până la jumătatea coapsei şi strânsă la brâu cu o curea. Pantalonii largi acopereau genunchii şi erau continuaţi de jambiere. În picioare se încălţau ghete groase sau saboţi.

COSTUMUL FEMININ

Pe cap, boneta de pânză albă avea diferite forme, după regiuni. Pe trup, rochia groasă, cu fusta încreţită, lăsa să se vadă la gât fie gulerul alb al cămăşii, fie năframa din pânză, încrucişată pe piept. Deasupra se îmbrăca jacheta asemănătoare cu cea bărbătească. În picioare, aceeaşi încălţăminte solidă apăra de noroaiele drumurilor.

ÎN FRANŢA, **în prima jumătate a secolului al XVII-lea**, tipul descris anterior a suferit o interpretare curteană, integrându-se stilului Ludovic al XIII-lea (1610 – 1643). Muşchetarii imortalizaţi de Alexandre Dumas au rămas figuri emblematice.

**Cadrul artistic**

• Franţa monarhică era receptivă atât la influenţele olandeze (vizibile în simplitatea şi regularitatea clădirilor sau mobilierului, ca în castelul Balleroy de arhitectul François Mansart), cât şi la cele baroce italiene sau flamande (prezente în unele ornamente, ca în palatul de Justiţie din Rennes, de Salomon de Brosse).

CARACTERE GENERALE ALE COSTUMULUI

Creşterea fastului curtean pretindea o ambianţă aristocratică, cu *forme mai elegante.* Şi la pantofii de model olandez se purtau ***rozete de dantelă*** extrem de scumpe. O paletă mai bogată şi strălucitoare, *o decorare mai abundentă* erau vizibile şi în costum, diferit de cel olandez prin *silueta mai fină*, datorită hainelor mai strânse pe corp, din *stofe preţioase*, cu *multe dantele la guler şi la manşete.*

COSTUMUL BǍRBǍTESC

O coafură masculină era „cadenette“, cu părul tuns la dreapta până la ureche, în stânga lung, în buclă sau *codiţă împodobită cu panglici sau bijuterii* dăruite de doamne („faveurs“) de unde porecla cavalerului francez Cadet la Perle.

COSTUMUL FEMININ

Pe cap, doamna de Sevigné descria, într-o scrisoare, coafura olandeză „de oiţă“ (á la moutonne). Pe trup, îmbrăcămintea feminină era mai elegantă, cu talia mai subţire, *decolteul mai mare*, poalele mantoului ridicate peste fustă, uneori vârâte în buzunare. Se foloseau ţesături mai luxoase, mătăsuri lucioase, multe dantele.

Îmbrăcămintea burgheză era mai simplă, pe când costumul popular păstra vechile forme medievale şi renascentiste (ca în tablourile lui Georges de la Tour sau Louis le Nain).